CELEX: 32017R2188
Language: da
Date: 2017-08-11 00:00:00
Title: Kommissionens delegerede forordning (EU) 2017/2188 af 11. august 2017 om ændring af Europa-Parlamentets og Rådets forordning (EU) nr. 575/2013 for så vidt angår undtagelsen vedrørende egenkapitalkrav for særligt dækkede obligationer og særligt dækkede realkreditobligationer (EØS-relevant tekst. )

25.11.2017   
            
            
               DA
            
            
               Den Europæiske Unions Tidende
            
            
               L 310/1
            
         KOMMISSIONENS DELEGEREDE FORORDNING (EU) 2017/2188
   af 11. august 2017
   om ændring af Europa-Parlamentets og Rådets forordning (EU) nr. 575/2013 for så vidt angår undtagelsen vedrørende egenkapitalkrav for særligt dækkede obligationer og særligt dækkede realkreditobligationer
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber (1), særlig artikel 503, stk. 4, og
   ud fra følgende betragtninger:
   
               (1)
            
            
               I henhold til artikel 496 i forordning (EU) nr. 575/2013 kan kompetente myndigheder for visse særligt dækkede obligationer og særligt dækkede realkreditobligationer indtil den 31. december 2017 undlade at anvende den 10 %-grænse, der er omhandlet i nævnte forordnings artikel 129, stk. 1, litra d), nr. ii), og nævnte forordnings artikel 129, stk. 1, litra f), nr. ii).
            
         
               (2)
            
            
               Ved artikel 503, stk. 4, i forordning (EU) nr. 575/2013 pålægges det Kommissionen at vurdere, om den pågældende mulighed for de kompetente myndigheder er hensigtsmæssig, og vedtage, om muligheden bør gøres permanent. Kommissionen anmodede Den Europæiske Banktilsynsmyndighed om at yde teknisk rådgivning med hensyn til dette spørgsmål. Den pågældende anmodning førte til udarbejdelsen af en rapport (»Report on EU Covered Bond Frameworks and Capital Treatment«). Kommissionen anvendte den pågældende rapport til at foretage en yderligere vurdering af de tilsyns- og reguleringsmæssige ordninger, som finder anvendelse på særligt dækkede obligationer og særligt dækkede realkreditobligationer, og aflagde derefter rapport til Europa-Parlamentet og Rådet om artikel 503 i forordning (EU) nr. 575/2013.
            
         
               (3)
            
            
               Den pågældende rapport viste, at kun et begrænset antal nationale lovrammer vedrørende særligt dækkede obligationer og særligt dækkede realkreditobligationer giver mulighed for at lade værdipapirer med sikkerhed i realkreditlån i beboelses- eller erhvervsejendomme eller koncerninterne puljede strukturer med særligt dækkede obligationer og særligt dækkede realkreditobligationer indgå. Visse finansieringsinstitutter er dog i deres forretningsmodeller afhængige af at kunne anvende den undtagelse, som indrømmes af kompetente myndigheder, og derfor bør de kompetente myndigheder af hensyn til retssikkerheden gives mulighed for at forlænge den undtagelse, der er omhandlet i artikel 496, stk. 1, i forordning (EU) nr. 575/2013 til efter den dato, der er omhandlet i den pågældende bestemmelse. Artikel 496, stk. 1, i forordning (EU) nr. 575/2013 bør derfor ændres for at ophæve den dato, der er omhandlet i den pågældende bestemmelse, idet de kompetente myndigheders mulighed for at indrømme en undtagelse dog eventuelt skal vurderes på ny i forbindelse med en fremtidig lovramme vedrørende særligt dækkede obligationer og særligt dækkede realkreditobligationer.
            
         
               (4)
            
            
               Af hensyn til retssikkerheden bør der fra udløbsdatoen for den nuværende undtagelse indføres en permanent undtagelse —
            
         VEDTAGET DENNE FORORDNING:
   Artikel 1
   I artikel 496, stk. 1, i forordning (EU) nr. 575/2013 affattes indledningen således:
   
      »De kompetente myndigheder kan helt eller delvis undlade at anvende 10 %-grænsen for de privilegerede andele, der er udstedt af franske »fonds communs de créances« eller af securitiseringsenheder, der svarer til franske »fonds communs de créances«, jf. artikel 129, stk. 1, litra d) og f), forudsat at begge følgende betingelser er opfyldt:«.
   
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. januar 2018.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. august 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 27.6.2013, s. 1.